Fiċ-Ċina: Terġa' tfeġġ il-Pesta iżda l-WHO tikkonferma li kollox jinsab taħt kontroll
Imtella' Lulju 8, 2020 - Aġġornata 8 Ta' Lulju, 2020 11:50am Fiċ-Ċina feġġew żewġ każijiet tal-Pesta li mhumiex qed jiġu meqjusa bħala allarmanti hekk kif kollox jinsab taħt kontroll. Dan qalitu l-WHO li kkonfermat li f'Bayannur, fir-reġjun Ċiniż tal-Mongolja, żewġ persuni jinsabu infettati bil-mikrobu. Dawn il-każijiet feġġew wara li f'Novembru li għadda, 4 persuni oħra fiċ-Ċina spiċċaw l-isptar bl-istess marda. Jidher li dawn il-pazjenti spiċċaw infettati bil-mikrobu wara li kielu annimal roditur (annimal li jgerrem) magħruf aħjar bħala l-marmot. Il-Pesta, li qatlet madwar 60% mill-popolazzjoni Ewropea fis-seklu 14, hija marda infettiva li twassal għall-mewt u tinxtered minn dawn l-annimali kif ukoll mill-ġrieden. L-awtoritajiet Russi qed iwaqqfu l-kaċċa tal-marmots fil-fruntiera bejn iċ-Ċina u l-Mongolja wara li ħarġet din l-aħbar. Il-Pesta tista' tkun fatali fid-90% tal-każi jekk ma tingħatax il-kura meħtieġa bl-antibijotiċi. Barra minn hekk, hemm ukoll marda li tiżviluppa mill-Pesta li taffettwa l-pulmun tal-bniedem bis-sintomi jvarjaw minn qtugħ ta' nifs, uġigħ ta' ras u sogħla.